# 4.1. Convertédesvos en youtubers

## Glosario

## Esquema

Definición:

  Descrición ou representación de algo, reducida aos seus elementos máis esenciais.

Exemplo:

  Antes de estudar fixo un esquema.

## Guión

Definición:

  Esquema que contén os puntos principais para tratar nunha conferencia, discurso etc.

Exemplo:

  O guión serviulle de axuda para facer a súa exposición oral.

## Youtuber

Definición:

  Persoa que produce e crea contido audiovisual e súbeo á plataforma "Youtube".

Exemplo:

  Ese youtuber ten moitos subscritores.

# Pasos a seguir

Todo traballo debe planificarse con previsión, minimizando os problemas que poidan xurdir cando se leva a cabo.

Isto tamén ocorre nunha gravación, na que temos que ter todos os pasos o máis definidos posible.

A continuación, dásevos unha guía sobre como gravar o voso videotitorial paso a paso:

Grava o videotitorial seguindo estes pasos
Paso 1: Análise inicial | Nesta análise deberedes ter en conta: Cal é a temática do vídeo? Falaredes do bádminton ou do pickleball? Do deporte e das normas ou de xestos técnicos? A que audiencia vai dirixido? Non é o mesmo falar para adultos que para nenos e nenas da vosa idade.
Paso 2: Realizar un esquema | Neste segundo paso, faredes o esquema que conterá unha descrición xeral de todo o contido e debería incluír todos os puntos fundamentais que queredes incorporar.
Paso 3: Escribir o guión | Agora precisaredes complementar o voso guión gráfico con instrucións textuais e explicacións. Un guión, como calquera historia, debe ter unha boa estrutura. Non importa o curto que sexa, debe ter: -Un comezo: saúdo, introdución, presentación do tema etc. -Un medio: desenvolvemento da temática a tratar con detalle. -Un final: conclusións, despedida, enlace co seguinte videotitorial...
Paso 4: Escoller o material audiovisual | Tedes preparado o material que ides empregar? Sabedes usalo?
Paso 5: Gravar audio e vídeo | Antes de iniciar a gravación, asegurádevos de que tedes todo determinado e configurado apropiadamente. Intentade ter todo a man: guión, material... No momento de gravar poderedes optar por gravar o vídeo e o audio, á vez, ou facelo por separado.
Paso 6: Editar o audio e o vídeo | Se elixistes gravar a captura de vídeo e voz separadamente, o primeiro que necesitaredes facer no proceso de edición é asegurarvos de que o audio e vídeo están en sincronía entre si. Se non están é o momento de editar. Para iso podedes modificar o audio, eliminándolle os ruídos, cortalo e poñer música de fondo. Podedes facer máis motivador o videotitorial engadíndolle subtítulos, efectos especiais... Para iso deberedes empregar un programa ou aplicación. Sabedes cal usar? Pasa o mesmo co vídeo. Se necesitades facer cambios ou engadir anacos de audio nunha parte do vídeo poderedes empregar diferentes programas de edición. Tedes claro cal escoller?
Paso 7: Compartir o vídeo | Este é o último dos pasos para rematar o voso videotitorial. Unha vez revisado, o último paso é compartilo. Como o ides facer?

Páxina 22 de 32

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)