# 2.1. Que sabedes?

## Glosario

## Compañeiro/a

Definición:

  Persoa que realiza algún tipo de actividade xunto con outra e que pertence ao mesmo equipo.

Exemplo:

  Coordineime estupendamente co meu compañeiro de patinaxe.

## Deporte colectivo

Definición:

  Deporte onde se enfrontan dous conxuntos ou grupos de deportistas que deben de coordinarse para acadar un obxectivo común.

Exemplo:

  O fútbol é un deporte colectivo.

## Deporte individual

Definición:

  Deporte que se practica en solitario, sen formar equipo con outros deportistas.

Exemplo:

  O atletismo é un deporte individual.

## Equipo

Definición:

  Conxunto de persoas que practican un mesmo deporte para xogar partidos ou campionatos.

Exemplo:

  Un equipo de ximnasia rítmica.

## Grupo

Definición:

  Conxunto de persoas ou cousas que, polo xeral, están no mesmo lugar.

Exemplo:

  Un grupo de persoas.

# Formación de equipos

O primeiro será facer grupos para poder superar o voso reto.

Para isto empregaranse gomets de distintas formas e cores. De xeito aleatorio, pegaranse na fronte de cada un de vós e teredes que xuntarvos por equipos cos compañeiros e compañeiras que teñan o mesmo gomet.

Como condición, durante o transcurso do xogo, non poderedes falar.

## Lectura facilitada

Faranse grupos para superar o reto.

Usaranse gomets de distintas formas e cores.

Pegaránsevos os gomets na fronte de cada un de vós e teredes que xuntarvos por equipos cos compañeiros e compañeiras que teñan o mesmo gomet.

Non poderedes falar.

## Audio

audio/wav

# Macedonia deportiva

Esta é unha actividade grupal sobre deportes individuais e colectivos.

Tendo en conta os grupos formados, escribiredes no modelo o maior número de deportes individuais e colectivos que se vos ocorran. O tempo que teredes será de tres minutos.

Unha vez rematado o tempo, faredes unha posta en común.

Por cada deporte correcto sumaredes 5 puntos. Por aqueles que só o voso equipo anotase, sumaredes 10 puntos.

No momento da elección dos videotitoriais a realizar, terase en conta a puntuación acadada polos equipos.

## Lectura facilitada

Escribiredes no modelo o maior número de deportes individuais e colectivos que se vos ocorran.

Tedes 3 minutos.

Despois faredes unha posta en común.

Cada deporte que escribades sumaredes 5 puntos.

Por aqueles que só o voso equipo anotase, sumaredes 10 puntos.

A puntuación acadada por cada grupo terase en conta para escoller as temáticas dos videotitoriais.

## Audio

audio/wav

# Para saber máis...

Neste cadro veredes dun xeito moi claro as diferenzas entre os deportes individuais e os colectivos.

Prestade atención!

DIFERENZAS ENTRE OS DEPORTES INDIVIDUAIS E COLECTIVOS
| INDIVIDUAIS | COLECTIVOS
Presenza de compañeiros/as | Practícanse en solitario. | Practícanos un conxunto de persoas, en equipo.
Responsabilidade | Recae sobre si mesmo/a. | É de todo o equipo porque existe dependencia entre as persoas.
Interacción social | Non existe. | Permiten compartir tempo, espazo e outros factores durante a práctica deportiva.

Páxina 9 de 32

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)